
R E F E R A T   D E   A P R O B A R E
privind indexarea impozitelor și taxelor locale în Municipiul Brad, 
județul Hunedoara pentru anul 2022




              Impozitele și taxele locale reglementate de titlul IX din Legea nr. 227/2015, privind Codul fiscal, cu modificările și completările ulterioare, constituie venituri proprii ale bugetelor unităților administrativ - teritoriale.
               Referitor la indexarea impozitelor și taxelor locale, art. 491 alin. 1 din același act normativ precizează că „în cazul oricărui impozit sau oricărei taxe locale, care constă într-o anumită sumă în lei sau care este stabilită pe baza unei anumite sume în lei, sumele respective se indexează anual, până la data de 30 aprilie, de către consiliile locale, ţinând cont de rata inflaţiei pentru anul fiscal anterior, comunicată pe site-urile oficiale ale Ministerului Finanţelor Publice şi Ministerului Dezvoltării Regionale și Administraţiei Publice”. 
              Sumele astfel indexate se aprobă prin hotărâre a consiliului local şi se aplică în anul fiscal următor.
              Comunicatul de presă nr. 16/14.01.2021 al Institutului Național de Statistică  arată că rata inflației pentru anul 2020, față de anul 2019 este de 2,6 %, astfel că impozitele și taxele locale aplicabile la nivelul municipiului Brad, județul Hunedoara, în anul 2021, urmează a fi indexate cu acest indice de inflație pentru anul 2022.     
               Art. 493 alin. 7 din Legea nr. 227/2015 privind Codul Fiscal, actualizată, instituie obligativitatea actualizării, prin hotărâre a consiliului local, a limitelor amenzilor prevăzute la alin. (3) şi (4) din același articol, conform procedurii stabilite la art. 491, respectiv procedura descrisă mai sus cu privire la indexarea impozitelor și taxelor locale.
	      Precizez faptul că la sfârșitul anului se va iniția un nou proiect de hotărâre prin care se vor stabili impozitele și taxele locale (cuantum, modalitate de calcul, facilități), urmând ca la stabilirea cuantumului acestora să se țină cont de această indexare.
      În contextul celor de mai sus am inițiat prezentul proiect de hotărâre prin care am propus indexarea impozitelor și taxelor locale în municipiul Brad, județul Hunedoara, pentru anul 2022 și-l supun spre dezbatere plenului Consiliului Local al Municipiului Brad în forma prezentată.



      Invoc în susţinerea propunerii mele prevederile art. 491 și ale art. 493 din Legea nr. 227/2015 privind Codul fiscal, cu modificările și completările ulterioare, ale art. 9 pct. 3 din Carta europeană a autonomiei locale, adoptată la Strasbourg la 15 octombrie 1985 și ratificată prin Legea nr. 199/1997, ale art. 5 alin. 1 lit. a, art. 16 alin. 2, art. 20 alin. 1 lit. b, art. 27, precum și ale art. 30 din Legea nr. 273/2006 privind finanțele publice locale, cu modificările și completările ulterioare.    

